Turcescu şi Cristoiu au emisiuni proprii în noua grilă de toamnă
„Sub semnul întrebării” şi „Ultimul cuvânt”, noutăţi absolute pe B1TV
Începând de luni, 29 august, B1TV trece la grila de toamnă. Doi jurnalişti de calibru vor avea producţii independente. 
Dacă până acum v-aţi obişnuit să îi vedeţi împreună pe Robert Turcescu şi Ion Cristoiu la „Evenimentul zilei”, din toamnă veţi afla de la Robert Turcescu care sunt subiectele pe care le pune „Sub semnul întrebării” şi vă veţi convinge că Ion Cristoiu are „Ultimul cuvânt”.
De luni până joi, în direct, de la 19.30 la 21.00, Turcescu revine la conceptul iniţial de talk show care l-a consacrat, însă mult mai alert şi cu mai mulţi invitaţi. 
Emisiunea lui Ion Cristoiu, „Ultimul cuvânt” (luni – joi, ora 21.00, în direct), se va plia pe cele mai importante evenimente din ziua respectivă, va fi un talk show de analiză, total diferit de ce se întâmplă la alte televiziuni, căci va avea invitaţi doar specialişti din domeniile dezbătute, oameni care cunosc perfect tot ceea ce ţine de tema tratată. Constituită din două părţi, nu se va orienta exclusiv către politic, ci va avea şi subiecte la zi din economie, din domeniul social, cultural sau din sport.
O altă schimbare importantă a noii grile este mutarea principalului jurnal al zilei de la 20.00 la ora 18.00. Timp de o oră şi jumătate, Sanda Nicola şi Vlad Petreanu vor oferi un spectacol al ştirilor, prin conţinut, modul de prezentare şi abordare a subiectelor. 
Ponderea de ştiri va creşte odată cu venirea toamnei, astfel încât programele B1TV se vor îmbogăţi cu mai multe ore de noutăţi: de luni până vineri, de la 14.00 la 15.00, iar în weekenduri, de la 15.00 la 16.00 şi în fiecare vineri, de la ora 23.00.
Datorită succesului de care s-au bucurat documentarele excepţionale, multe difuzate în premieră pe B1TV, din cadrul „Special B1” cu Dinu Flămând, această emisiune se mută cu o oră şi jumătate mai devreme - vinerea, de la ora 19.30. 
